section_heading: Partijski sastanci u Beču i Sloveniji
paragraph_text: Ubrzo po izlasku iz zatvora izabran je za člana Pokrajinskog komiteta KPJ za Hrvatsku. Partija, koja je akcijama režima 1928-1932. bila gotovo uništena, u to se vrijeme počela oporavljati. Centralni komitet KPJ, čiji je sekretar od 1932. bio Milan Gorkić (pravim imenom Josip Čižinski), od 1929. nalazio se u Beču i veza s organizacijom u zemlji bila je slaba, što je izazivalo velike probleme. Broz kaže: »Taj nedostatak vodstva imao je svoje prirodne posljedice. Nadalje, sudeći po broju hapšenja do kojih je dolazilo, činilo se da nas netko – netko blizu vrha – odaje policiji.« (Dedijer 1, str. 548.) Osim toga CK je bio posve ovisan o odlukama Kominterne, također i financijski ovisan o plaćama koje su iz Moskve dobivali, te unutar sebe pocijepan frakcijskim borbama.